Diskoteket Buddy-Holly på Havnegade i Nykøbing Mors brød tirsdag aften i brand - to gange med nogle timers mellemrum. Diskoteket var tomt, så ingen kom noget til. Omstændighederne ved branden er sådan, at politiet mener, at nogen kan have sat ild på ejendommen. - Noget tyder på, at ilden er påsat, siger vagtchef René Pagh, Midt- og Vestjyllands Politi. Klokken 17.44 tirsdag eftermiddag kom den første melding om, at diskoteket stod i flammer. Brandvæsnet rykkede ud og fik hurtigt ilden under kontrol. Mens brandslukningen var i gang, blev beboerne i nabohusene evakueret, oplyser politiet. Brandfolkene havde forladt stedet, og var kørt mod Thisted, da der kort efter klokken 21 kom en melding om, at ilden i diskoteket var blusset op igen. Brandvæsnet gik på ny i gang med sprøjterne, og politiet afspærrede et område omkring diskoteket, så der var plads til mere brandslukningsmateriel. Onsdag undersøger brandteknikere den brændte bygning for at fastslå, hvordan branden er begyndt.

Referat:
Ingen mennesker var til stede, da diskotek Buddy-Holly i Nykøbing Mors brændte. Ilden kan være påsat.

 

  

 

 